HOTĂRÂREA TRIBUNALULUI FUNCȚIEI PUBLICE
(Camera a doua)
24 septembrie 2009
Cauza F‑36/08
Arno Schell
împotriva
Comisiei Comunităților Europene
„Funcție publică – Funcționari – Promovare – Atribuirea de puncte de prioritate de către directorii generali – Exercițiul de promovare 2007”
Obiectul: Acțiune formulată în temeiul articolelor 236 CE și 152 EA, prin care domnul Schell solicită anularea raportului asupra evoluției
carierei întocmit în privința sa pentru perioada 1 ianuarie-31 decembrie 2006, precum și a intențiilor formale de atribuire
de puncte de prioritate adoptate de directorul general în cadrul exercițiului de promovare 2007
Decizia: Respinge acțiunea. Obligă reclamantul la plata tuturor cheltuielilor de judecată.
Sumarul hotărârii
Funcționari – Evaluare – Raport asupra evoluției carierei
(Statutul funcționarilor, art. 43 și 45)
Din articolul 8 alineatul (7) din dispozițiile generale de punere în aplicare a articolului 43 din statut adoptate de Comisie
nu se poate deduce o obligație, aflată în sarcina administrației, de a efectua o evaluare comparativă a funcționarilor evaluați
pentru redactarea raportului asupra evoluției carierei întocmit în privința lor. Astfel, dispoziția menționată trebuie interpretată
în context. În primul rând, deși articolul 43 din statut impune să fie evaluate, sub forma unui raport asupra evoluției carierei,
întocmit cel puțin o dată la doi ani, competența, eficiența și conduita în serviciu ale fiecărui funcționar, respectivul statut
nu prevede ca această evaluare să fie de natură comparativă, precum în cazul articolului 45 din statut. Dimpotrivă, potrivit
articolului 8 alineatul (5) din dispozițiile generale de punere în aplicare menționate, evaluarea se efectuează, în ceea ce
privește rubrica „Eficiență”, în raport cu obiectivele care trebuie atinse proprii fiecărui funcționar. În plus, verificarea
menționată la articolul 8 alineatul (7) primul paragraf din dispozițiile generale de punere în aplicare menționate constituie
momentul prealabil concertării, prevăzută la al doilea paragraf al articolului menționat, având ca obiect asigurarea, în cadrul
fiecărei direcții generale, a coerenței aprecierii meritelor efectuate în cadrul evaluării. Rezultă din toate cele precedente
că referirea la o comparare a meritelor, care figurează la articolul 8 alineatul (7) primul paragraf din dispozițiile generale
de punere în aplicare menționate, trebuie înțeleasă ca fiind unul dintre elementele care permit realizarea unui control al
coerenței evaluărilor, iar nu în sensul că rapoartele asupra evoluției carierei nu pot fi întocmite decât în urma unei comparări
a meritelor tuturor funcționarilor.
(a se vedea punctele 37-39 și 41)
Trimitere la:
Tribunalul Funcției Publice: 13 decembrie 2007, Sundholm/Comisia, F‑42/06, RecFP, p. I‑A‑1-0000 și II‑A-1-0000, punctul 31